Bratislava 15. augusta (TASR) Minimálnou sieťou vláda chráni štátne nemocnice pred poisťovňami, ktoré začali zužovať sieť poskytovateľov. Myslí si to analytik INEKO Peter Goliáš. "Cieľom je sústrediť do štátnych nemocníc čo najviac peňazí a riešiť tak ich rastúce dlhy. Do minimálnej siete sa dostali len štátne nemocnice bez ohľadu na to, či sú efektívnejšie ako niektoré súkromné," uviedol pre TASR.
Najväčšia štátna poisťovňa podľa jeho slov navyše zužuje sieť podľa kritérií, ktoré sú málo transparentné a nie sú zamerané na efektívnosť. Diskriminácia neštátnych nemocníc pri určovaní minimálnej siete a netransparentný postup Všeobecnej zdravotnej poisťovne pri zužovaní siete poskytovateľov tak podľa Goliáša vedú k zníženiu efektívnosti a kvality poskytovanej starostlivosti.
Podľa analytika HPI Tomáša Szalaya je problémom minimálnej siete nemocníc koncept, kde nemocnica dostáva garanciu zmluvy s poisťovňou bez toho aby musela preukázať, to že je kvalitná a efektívna. Na druhej strane skutočnosť, že v minimálnej sieti je počet lôžok nižší ako reálny stav, umožňuje poisťovniam selektívny kontrakting. "Ten naopak umožňuje vyberať a oddeľovať zrno od pliev, vyberať tých kvalitných," skonštatoval Szalay.
To, či Asociácia fakultných nemocníc SR neporušovala zákon o ochrane hospodárskej súťaže pri uzatváraní zmlúv o poskytovaní a financovaní zdravotnej starostlivosti v roku 2007 medzi členmi asociácie a zdravotnými poisťovňami, preveruje od 15. mája Protimonopolný úrad. Podľa hovorkyne úradu Alexandry Bernáthovej by úrad mal vydať rozhodnutie v rámci zákonom určenej lehoty. To znamená, že rozhodnutie by mal vydať do šiestich mesiacov odo dňa začatia konania.
"Z nášho pohľadu bol uprednostňovaný jeden typ poskytovateľa nezáväzne na tom, či spĺňal kritériá alebo nie," uviedol pre TASR prezident Asociácie nemocníc Slovenska Marián Petko. Nemocnice v sieti sú tak podľa jeho slov pri uzatváraní zmlúv zvýhodnené. Výber štátnych nemocníc do minimálnej siete namietala ANS nielen z pohľadu poskytovateľov, ale aj samotných pacientov. Podľa Petka sú pacienti, ktorí vo svojom okolí takto zadefinované zariadenie nemajú, znevýhodňovaní.
Ministerstvo zdravotníctva v súčasnosti pripravuje nariadenie, ktoré má určovať ambulantnú sieť zdravotníckych zariadení. Materiál je v štádiu spracovania pripomienok, na rokovanie vlády by mal byť odovzdaný najneskôr do konca novembra.